**Odôvodnenie**

**návrhu na prijatie uznesenia Národnej rady Slovenskej republiky k ruským útokom severokórejskými balistickými strelami na Ukrajine**

 Navrhuje sa prijatie predloženého uznesenia Národnej rady Slovenskej republiky ako reakcie na ruské útoky severokórejskými balistickými strelami na Ukrajine a skutočnosť, že Slovenská republika sa nepridala k 48 krajinám, ktoré v spoločnom vyhlásení použitie severokórejských balistických striel na Ukrajine čo najdôraznejšie odsúdili.

 So zreteľom na základné mierové dokumenty, akými je napríklad Charta Organizácie Spojených národov, či viaceré Rezolúcie Bezpečnostnej rady a dodržiavanie základných princípov a zásad medzinárodného práva verejného je nevyhnutné, aby Národná rada Slovenskej republiky dôrazne odsúdila konanie Ruska a KĽDR. Použitie severokórejských balistických striel na ukrajinský ľud je v rozpore s princípmi medzinárodného práva verejného a právom ozbrojených konfliktov. Použitie týchto zbraní zväčšuje utrpenie ukrajinského ľudu a spôsobuje fatálne straty na ľudských životoch a zdraví.

 Zároveň Národná rada Slovenskej republiky v uznesení vyjadruje znepokojenie nad spoluprácou a aktivitami KĽDR a Ruska, ktoré majú závažné dôsledky pre udržanie mieru z globálneho aj regionálneho hľadiska.